62021CO0204(04)
ORDÚ LEAS-UACHTARÁN NA CÚIRTE BREITHIÚNAIS
21 Aibreán 2023 (
*1
)
(Faoiseamh eatramhach – Airteagal 163 de Rialacha Nós Imeachta na Cúirte Breithiúnais – Iarratas ar ordú maidir le bearta idirlinne a chealú nó a athrú – An dara fomhír d’Airteagal 19(1) CAE – Airteagal 47 den Chairt um Chearta Bunúsacha an Aontais Eorpaigh – Cosaint dlí éifeachtach – Neamhspleáchas breithiúna – Neamh-fhorghníomhú – Athrú ar na himthosca – Íocaíocht phionósach)
I gCás C-204/21 R-RAP,
IARRATAS ar ordú maidir le bearta idirlinne a chealú nó a athrú, faoi Airteagal 163 de Rialacha Nós Imeachta na Cúirte Breithiúnais, a taisceadh an 10 Márta 2023,
Poblacht na Polainne, dá ndéanann B. Majczyna agus S. Żyrek ionadaíocht, i gcáil Gníomhairí,
iarratasóir,
v
an Coimisiún Eorpach, dá ndéanann K. Herrmann agus P. J. O. Van Nuffel ionadaíocht, i gcáil Gníomhairí,
cosantóir,
le tacaíocht ó:
Ríocht na Beilge, dá ndéanann M. Jacobs, C. Pochet agus L. Van den Broeck ionadaíocht, i gcáil Gníomhairí,
Ríocht na Danmhairge, dá ndéanann V. Pasternak Jørgensen agus M. Søndahl Wolff ionadaíocht, i gcáil Gníomhairí,
Ríocht na hÍsiltíre, dá ndéanann M. K. Bulterman agus J. Langer ionadaíocht, i gcáil Gníomhairí,
Poblacht na Fionlainne, dá ndéanann H. Leppo ionadaíocht, i gcáil Gníomhaire,
Ríocht na Sualainne, dá ndearna H. Eklinder, J. Lundberg, C. Meyer-Seitz, M. Salborn Hodgson, R. Shahsavan Eriksson, H. Shev agus O. Simonsson ionadaíocht ar dtús, agus ansin H. Eklinder, C. Meyer-Seitz, M. Salborn Hodgson, R. Shahsavan Eriksson, H. Shev agus M. O. Simonsson i gcáil Gníomhairí,
idiragraithe,
tugann LEAS-UACHTARÁN NA CÚIRTE,
tar éis dó an tAbhcóide Ginearálta, A. M. Collins, a éisteacht,
an t-ordú seo a leanas:
Ordú
1
Lena hiarratas, iarrann Poblacht na Polainne ar an gCúirt ordú Leas-Uachtarán na Cúirte an 27 Deireadh Fómhair 2021, an Coimisiún v an Pholainn (C-204/21 R, (Ordú an 27 Deireadh Fómhair 2021) EU:C:2021:878), a chealú nó, mar mhalairt air sin, é a athrú.
An nós imeachta os comhair na Cúirte
2
An 1 Aibreán 2021, thug an Coimisiún Eorpach caingean maidir le mainneachtain oibleagáidí a chomhlíonadh faoi Airteagal 258 CFAE, inar iarradh dearbhú:
–
gur mhainnigh Poblacht na Polainne a cuid oibleagáidí a chomhlíonadh faoin dara fomhír d’Airteagal 19(1) CAE arna léamh i gcomhar le hAirteagal 47 den Chairt um Chearta Bunúsacha an Aontais Eorpaigh (“an Chairt”), i bhfianaise chásdlí na Cúirte Eorpaí um Chearta an Duine, maidir le hAirteagal 6(1) den Choinbhinsiún Eorpach chun Cearta an Duine agus Saoirsí Bunúsacha a chosaint arna shíniú sa Róimh an 4 Samhain 1950 (“ECHR”) chomh maith le hAirteagal 267 CFAE agus prionsabal thosaíocht dhlí an Aontais, le glacadh agus coimeád i bhfeidhm Airteagal 42a(1) agus (2) agus Airteagal 5(4) den ustawa – Prawo o ustroju sądów powszechnych (an Dlí maidir le hEagrú na nGnáthchúirteanna) an 27 Iúil 2001 (Dz. U. de 2001, Uimh. 98, mír 1070), arna leasú leis an ustawa o zmianie ustawy – Prawo o ustroju sądów powszechnych, ustawy o Sądzie Najwyższym oraz niektórych innych ustaw (an Dlí lena leasaítear an Dlí maidir le hEagrú na nGnáthchúirteanna, an Dlí maidir leis an gCúirt Uachtarach agus dlíthe áirithe eile) an 20 Nollaig 2019 (Dz. U. de 2020, mír 190) (“an Dlí Leasaitheach”) (“an Dlí Leasaithe maidir le Gnáthchúirteanna”), Airteagal 26(3) agus Airteagal 29(2) agus (3) den ustawa o Sądzie Najwyższym (an Dlí maidir leis an gCúirt Uachtarach) an 8 Nollaig 2017 (Dz. U. de 2018, mír 5), arna leasú leis an Dlí Leasaitheach (“an Dlí Leasaithe maidir leis an gCúirt Uachtarach”), Airteagal 5(1a) agus (1b) den ustawa – Prawo o ustroju sądów administracyjnych (an Dlí maidir le hEagrú na gCúirteanna Riaracháin) an 25 Iúil 2002 (Dz. U. de 2002, mír 1269), arna leasú leis an Dlí Leasaitheach (“an Dlí Leasaithe maidir le Cúirteanna Riaracháin”) agus Airteagal 8 den Dlí Leasaitheach, lena gcuirtear toirmeasc ar aon chúirt náisiúnta scrúdú a dhéanamh an gcomhlíontar nó nach gcomhlíontar ceanglais an Aontais Eorpaigh maidir le binse a bheith neamhspleách neamhchlaon agus bunaithe roimh ré le dlí;
–
gur mhainnigh Poblacht na Polainne a cuid oibleagáidí a chomhlíonadh faoin dara fomhír d’Airteagal 19(1) CAE arna léamh i gcomhar le hAirteagal 47 den Chairt, agus faoi Airteagal 267 CFAE agus faoi phrionsabal thosaíocht dhlí an Aontais trí ghlacadh agus choimeád i bhfeidhm Airteagal 26(2) agus (4) go (6) agus Airteagal 82(2) go (5) den Dlí leasaithe maidir leis an gCúirt Uachtarach agus Airteagal 10 den Dlí Leasaitheach, lena mbunaítear an dlínse eisiach atá ag an Izba Kontroli Nadzwyczajnej i Spraw Publicznych (Dlísheomra um Athbhreithniú Urghnách agus Gnóthaí Poiblí) den Sąd Najwyższy (an Chúirt Uachtarach, an Pholainn) (“an Dlísheomra um Athbhreithniú Urghnách agus Gnóthaí Poiblí”) chun scrúdú ar ghearáin agus ar cheisteanna dlí a bhaineann le heaspa neamhspleáchais cúirte nó breithimh;
–
gur mhainnigh Poblacht na Polainne a cuid oibleagáidí a chomhlíonadh faoin dara fomhír d’Airteagal 19(1) CAE arna léamh i gcomhar le hAirteagal 47 den Chairt, agus faoi Airteagal 267 CFAE, trí ghlacadh agus coimeád i bhfeidhm phointí 2 agus 3 d’Airteagal 107(1) den Dlí leasaithe maidir le heagrú na ngnáthchúirteanna agus phointí 1 go 3 d’Airteagal 72(1) den Dlí leasaithe maidir leis an gCúirt Uachtarach, faoina gceadaítear go n‑aicmeofaí mar “chion araíonachta” scrúdú a dhéanamh le feiceáil an gcomhlíontar nó nach gcomhlíontar ceanglais an Aontais maidir le binse neamhspleách agus neamhchlaon arna bhunú roimh ré le dlí;
–
gur mhainnigh Poblacht na Polainne a cuid oibleagáidí a chomhlíonadh faoin dara fomhír d’Airteagal 19(1) CAE trí chumhachtú an Izba Dyscyplinarna (Dlísheomra Araíonachta) den Sąd Najwyższy (an Chúirt Uachtarach) (“an Chúirt Araíonachta”), a bhfuil a neamhspleáchas inchurtha in amhras, chun rialú a thabhairt ar chásanna lena n-imrítear tionchar díreach ar stádas breithiúna agus breithiúna atá faoi oiliúint agus ar fheidhmiú a ndualgas, amhail, ar an gcéad dul síos, iarratais ar údarú chun imeachtaí coiriúla a thionscnamh i gcoinne breithiúna nó i gcoinne breithiúna atá faoi oiliúint nó iad a choinneáil agus, ar an dara dul síos, cásanna maidir le dlí na fostaíochta nó leis an dlí um chosaint shóisialta a bhaineann le breithiúna an Sąd Najwyższy (An Chúirt Uachtarach) agus cásanna maidir leis na breithiúna sin a chur ar scor éigeantach;
–
gur sháraigh Poblacht na Polainne an ceart go ndéanfar an saol príobháideach a urramú agus an ceart go ndéanfar sonraí pearsanta a chosaint, a ráthaítear le hAirteagal 7 agus Airteagal 8(1) den Chairt agus le hAirteagal 6(1)(c) agus (e), Airteagal 6(3) agus Airteagal 9(1) de Rialachán (AE) Uimh. 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n‑aisghairtear Treoir 95/46/CE (An Rialachán Ginearálta maidir le Cosaint Sonraí) (IO 2016, L 119, lch. 1) trí ghlacadh agus coimeád i bhfeidhm Airteagal 88a den Dlí leasaithe maidir le heagrú na ngnáthchúirteanna, Airteagal 45(3) den Dlí leasaithe maidir leis an gCúirt Uachtarach agus Airteagal 8(2) den Dlí leasaithe maidir le heagrú na gcúirteanna riaracháin.
3
An lá céanna, rinne an Coimisiún iarratas ar bhearta idirlinne a thaisceadh ag iarraidh go bhforchuirfeadh an Chúirt sraith oibleagáidí ar Phoblacht na Polainne, go dtí go dtabharfar an breithiúnas maidir le substaint an cháis.
4
Le hordú an 14 Iúil 2021, an Coimisiún v an Pholainn (C‑204/21 R, Ordú an 14 Iúil 2021EU:C:2021:593), d’ordaigh Leas-Uachtarán na Cúirte do Phoblacht na Polainne, i mír 1 de chuid oibríochtúil den ordú sin, go dtí go dtabharfaí an breithiúnas lena gcuirfí clabhsúr ar na himeachtaí i gCás C-204/21:
a)
cur i bhfeidhm, ar an gcéad dul síos, d’fhorálacha Airteagal 27(1)(1a) den Dlí leasaithe maidir leis an gCúirt Uachtarach a chur ar fionraí, faoina bhfuil dlínse ag an Dlísheomra Araíonachta breithniú a dhéanamh ag an gcéad chéim agus ag an dara céim araon, ar iarratais ar údarú chun imeachtaí coiriúla a thionscnamh i gcoinne breithiúna nó i gcoinne breithiúna atá faoi oiliúint, chun iad a chur faoi choinneáil shealadach, chun iad a ghabháil nó chun iad a thabhairt os a comhair, agus, ar an dara dul síos, éifeachtaí na gcinntí a chur ar fionraí arna nglacadh cheana féin ag an Dlísheomra Araíonachta ar bhonn an Airteagail sin lena n-údaraítear imeachtaí coiriúla a thionscnamh i gcoinne breithimh nó é a ghabháil, agus staonadh ó chásanna a thagann faoin Airteagal sin a tharchur chuig cúirt nach gcomhlíonann na ceanglais maidir le neamhspleáchas, a shainítear, inter alia, i mbreithiúnas an 19 Samhain 2019, A. K. agus páirtithe eile(Neamhspleáchas Dhlísheomra Araíonachta na Cúirte Uachtaraí) (C-585/18, C-624/18 agus C-625/18, EU:C:2019:982);
b)
cur i bhfeidhm fhorálacha Airteagal 27(1)(2) agus (3) den Dlí leasaithe maidir leis an gCúirt Uachtarach a chur ar fionraí, faoina bhfuil dlínse ag an Dlísheomra Araíonachta breithniú a dhéanamh ar iarratais ar breithniú a dhéanamh i gcásanna maidir le stádas Bhreithiúna an Sąd Najwyższy (an Chúirt Uachtarach), go háirithe, maidir le dlí na fostaíochta agus maidir le hárachas sóisialta chomh maith le cásanna a bhaineann le cur ar scor éigeantach i ndáil leis na breithiúna sin agus staonadh ó chásanna a tharchur chuig cúirt nach gcomhlíonann na ceanglais maidir le neamhspleáchas, inter alia, i mbreithiúnas an 19 Samhain 2019, A. K. agus páirtithe eile(Neamhspleáchas Dhlísheomra Araíonachta na Cúirte Uachtaraí) (C-585/18, C-624/18 agus C-625/18, EU:C:2019:982);
c)
cur i bhfeidhm fhorálacha Airteagal 107(1)(2) agus (3) den Dlí leasaithe maidir le heagrú na ngnáthchúirteanna, chomh maith le hAirteagal 72(1) go (3) den Dlí Leasaithe maidir leis an gCúirt Uachtarach a chur ar fionraí, lena dtugtar cead dliteanas araíonachta breithiúna a agairt as scrúdú a dhéanamh ar chomhlíonadh na gceanglas maidir le binse a bheith neamhspleách agus neamhchlaon agus bunaithe roimh ré le dlí de réir bhrí an dara fomhír d’Airteagal 19(1) CAE agus Airteagal 47 den Chairt, arna léamh i gcomhar lena chéile;
d)
cur i bhfeidhm fhorálacha Airteagal 42a(1) agus (2) agus Airteagal 55(4) den Dlí leasaithe maidir le hEagrú na nGnáthchúirteanna, Airteagal 26(3) agus Airteagal 29(2) agus (3) den Dlí leasaithe maidir leis an gCúirt Uachtarach, Airteagal 5(1a) agus (1b) den Dlí leasaithe maidir le hEagrú na gCúirteanna Riaracháin agus Airteagal 8 den Dlí Leasaitheach, lena gcuirtear toirmeasc ar aon chúirt náisiúnta fíorú an gcomhlíontar nó nach gcomhlíontar ceanglais an Aontais maidir le binse a bheith neamhspleách neamhchlaon arna bhunú roimh ré le dlí de réir bhrí an dara fomhír d’Airteagal 19(1) CAE agus d’Airteagal 47 den Chairt, arna léamh i gcomhar lena chéile;
e)
cur i bhfeidhm fhorálacha Airteagal 26(2) agus (4) go (6), chomh maith le hAirteagal 82(2) go (5) den Dlí Leasaithe maidir leis an gCúirt Uachtarach agus Airteagal 10 den Dlí Leasaitheach, lena mbunaítear an dlínse eisiach atá ag an Dlísheomra um Athbhreithniú Urghnách agus Gnóthaí Poiblí chun scrúdú a dhéanamh ar ghearáin agus ar cheisteanna dlí a bhaineann leis nach bhfuil cúirt nó breitheamh neamhspleách; agus
f)
na bearta go léir arna nglacadh chun an tOrdú sin a chomhlíonadh go hiomlán a chur in iúl don Choimisiún tráth nach déanaí ná mí amháin tar éis fógra a thabhairt faoi Ordú an 14 Iúil 2021.
5
Le hordú an 6 Deireadh Fómhair 2021, an Coimisiún v an Pholainn (C-204/21 R, EU:C:2021:834), dhíbh Leas-Uachtarán na Cúirte iarratais de chuid na Polainne ordú an 14 Iúil 2021 a chealú.
6
Le hordú an 27 Deireadh Fómhair 2021, d’ordaigh Leas-Uachtarán na Cúirte do Phoblacht na Polainne íocaíocht phionósach thréimhsiúil a íoc de mhéid EUR 1000000 in aghaidh an lae, ó dháta fógartha an ordaithe don Bhallstát sin go dtí go gcomhlíonann an Ballstát sin na hoibleagáidí a eascraíonn as ordú an 14 Iúil 2021 nó, i gcás ina mainníonn sé a dhéanamh amhlaidh, go dtí dáta fógartha an bhreithiúnais lena gcuirfear clabhsúr leis na himeachtaí i gcás C-204/21.
7
An 10 Márta 2023 thionscain Poblacht na Polainne an t-iarratas seo.
Éilimh na bpáirtithe
8
Iarrann Poblacht na Polainne ar an gCúirt:
–
Ordú an 27 Deireadh Fómhair 2021 a chealú nó
–
mar mhalairt air sin, laghdú a dhéanamh ar mhéid na híocaíochta pionósaí a fhorchuirtear leis an ordú sin.
9
Iarrann an Coimisiún ar an gCúirt:
–
an t-iarratas go gcuirfí ar ceal ordú an 27 Deireadh Fómhair 2021 a dhiúltú, agus
–
aird a thabhairt, agus scrúdú á dhéanamh ar an iarratas chun laghdú a dhéanamh ar mhéid na híocaíochta pionósaí a fhorchuirtear leis an ordú sin, ar na bearta arna nglacadh ag Poblacht na Polainne chun ordú an 14 Iúil 2021 a chur chun feidhme.
An t-iarratas go gcuirfí ordú an 27 Deireadh Fómhair 2021 ar ceal nó, mar mhalairt air sin, go ndéanfaí é a athrú
10
Mar réamhphointe, is ceart a choinneáil i gcuimhne, faoi Airteagal 162(1) de Rialacha Nós Imeachta na Cúirte, nach féidir achomharc a dhéanamh i gcoinne ordú a bhaineann le bearta idirlinne.
11
Ar an taobh eile, i gcomhréir le hAirteagal 163 de na Rialacha sin, ar iarratas ó pháirtí, féadfar ordú le haghaidh bearta idirlinne a athrú nó a chealú tráth ar bith mar gheall ar athrú ar na himthosca. Baineann an coincheap “athrú ar na himthosca”, go háirithe, le gach toisc fhíorasach nó dhlíthiúil a d’fhéadfadh amhras a chaitheamh ar mheasúnú an bhreithimh a éisteann an t-iarratas ar bhearta idirlinne maidir leis na coinníollacha a bhfuil fionraí nó faoiseamh eatramhach faoina réir (ordú ó Leas-Uachtarán na Cúirte an 20 Meán Fómhair 2021, Poblacht na Seice v an Pholainn, C-121/21 R, EU:C:2021:752, mír 22).
12
Ba cheart a chur in iúl freisin go bhféachtar le hiarratas faoin bhforáil sin lena iarraidh ar an mbreitheamh a éisteann an t-iarratas ar bhearta idirlinne, ní ordú lenar deonaíodh beart idirlinne a chur ar neamhní le héifeacht chúlghabhálach ach athrú nó aisghairm an ordaithe sin amháin, féadfaidh an breitheamh a éisteann an t-iarratas ar bhearta idirlinne athbhreithniú a dhéanamh, don todhchaí amháin, ar ordú den sórt sin, lena n-áirítear, i gcás inarb iomchuí, trí athmheasúnú a dhéanamh, i bhfianaise na n-imthosca a bhí i réim tráth a chinnidh, ar phléadálacha fíorais agus dlí a thug údar prima facie le deonú an bhirt idirlinne atá i gceist (ordú Leas-Uachtarán na Cúirte an 19 Bealtaine 2022, Poblacht na Seice v an Pholainn(Mianach Turów), C-121/21 R, nár foilsíodh, EU:C:2022:408, mír 22 agus an cásdlí dá dtagraítear).
13
Dá bhrí sin, ní féidir le hiarratas faoi Airteagal 163 de na Rialacha Nós Imeachta na héifeachtaí roimhe seo a bhí ag ordú lenar deonaíodh beart idirlinne a thabhairt faoi cheist (ordú ó Leas-Uachtarán na Cúirte an 19 Bealtaine 2022, Poblacht na Seice v an Pholainn (Mianach Turów), C-121/21 R, nár foilsíodh, EU:C:2022:408, mír 23).
14
Sa chás seo, ós rud é nach mbaineann t-iarratas a rinne Poblacht na Polainne ach le hordú an 27 Deireadh Fómhair 2021, ní mór a thuiscint go n-iarrtar go ndéanfar an íocaíocht phionósach thréimhsiúil a forchuireadh mar bheart coimhdeach leis na bearta idirlinne a forodaíodh le hordú an 14 Iúil 2021 a chealú nó a athrú.
15
Chun rialú a thabhairt maidir leis an iarratas sin, is ceart a choinneáil i gcuimhne go dtugtar le hAirteagal 279 CFAE an chumhacht don Chúirt aon bheart eatramhach a fhorordú a mheasann sí a bheith riachtanach chun éifeachtacht iomlán an chinnidh deiridh a áirithiú (orduithe an 20 Samhain 2017, an Coimisiún v an Pholainn, C-441/17 R, EU:C:2017:877, mír 97, agus ordú an 27 Deireadh Fómhair 2021, mír 19).
16
Go háirithe, ní mór don Chúirt a éisteann iarratas ar bhearta idirlinne a bheith in ann éifeachtacht ordaithe atá dírithe ar pháirtí de bhun Airteagal 279 CFAE a áirithiú, trí aon bheart a ghlacadh lena mbeartaítear a áirithiú go gcomhlíonfaidh an páirtí sin an t-ordú eatramhach. Féadfar go háirithe gurb éard a bheadh i mbeart den sórt sin foráil a dhéanamh maidir le híocaíocht phionósach thréimhsiúil a fhorchur i gcás nach gcomhlíonfaidh an páirtí lena mbaineann an t-ordú sin (ordú an 20 Samhain 2017, an Coimisiún v an Pholainn, C-441/17 R, EU:C:2017:877, mír 100, agus ordú an 27 Deireadh Fómhair 2021, mír 20).
17
Sa chomhthéacs sin, is léir ó ordú an 27 Deireadh Fómhair 2021, a mhéid nár léir ó na doiciméid an cháis gur leor na bearta a ghlac Poblacht na Polainne chun a áirithiú go gcomhlíonfaí na bearta idirlinne a fhorordaítear le hordú an 14 Iúil 2021, mheas an breitheamh a d’éist an t-iarratas ar bhearta idirlinne gur ghá éifeachtacht na mbeart idirlinne sin a neartú trí fhoráil a dhéanamh maidir le híocaíocht phionósach thréimhsiúil a fhorchur ar an mBallstát sin, chun é a dhíspreagadh ó mhoill a chur ar chomhlíonadh an ordaithe sin.
18
Dá bhrí sin, chun rialú a thabhairt ar an iarratas seo, is faoin mbreitheamh a éistfidh an t-iarratas ar bhearta idirlinne atá sé a chinneadh an féidir leis na hargóintí a chuir Poblacht na Polainne ar aghaidh athrú sna himthosca a shuíomh, a chiallaíonn, ar an dáta a thugann an breitheamh sin breith, nach bhfuil bonn cirt a thuilleadh, go hiomlán nó go páirteach, leis an íocaíocht phionósach thréimhsiúil a forchuireadh ar an mBallstát sin le hordú an 27 Deireadh Fómhair 2021.
19
Go sonrach, ós rud é go bhféachtar leis na hargóintí a chuir Poblacht na Polainne chun cinn mar thaca leis an t-iarratas sin lena shuíomh go bhfuil na bearta idirlinne a forordaíodh le hordú an 14 Iúil 2021 curtha chun feidhme ina n-iomláine ag an mBallstát sin, is faoin mbreitheamh a éisteann an t-iarratas ar bhearta idirlinne atá sé a chinneadh an amhlaidh i ndáiríre, agus é mar thoradh air sin, nach mbeadh údar a thuilleadh le híocaíocht phionósach EUR 1000000 in aghaidh an lae a fhorchur don todhchaí.
20
Ba cheart a thabhairt faoi deara freisin, a mhéid a iarrtar leis an iarratas seo, mar mhalairt, laghdú ar mhéid na híocaíochta pionósaí a fhorchuirtear leis an ordú dar dáta an 27 Deireadh Fómhair 2021, go bhféadfaidh an breitheamh a éisteann an t-iarratas ar bhearta idirlinne, de bhun Airteagal 163 de na Rialacha Nós Imeachta, ní hamháin ordú a bhaineann le bearta idirlinne a chealú ach ordú a bhaineann le bearta idirlinne a athrú freisin. D’fhéadfadh sé gurb é a bheadh i gceist le hathrú den sórt sin, inter alia, méid na híocaíochta pionósaí a forchuireadh roimhe sin ar Bhallstát a laghdú i gcás ina bhfuil údar leis an laghdú sin de bharr athrú ar na himthosca.
21
I bhfianaise an mhéid sin roimhe seo, is gá scrúdú a dhéanamh ar na rialacha mionsonraithe maidir leis na bearta idirlinne éagsúla a fhorordaítear leis an ordú dar dáta an 14 Iúil 2021 a chur chun feidhme, chun a chinneadh an bhfuil sé léirithe ag Poblacht na Polainne, tar éis athrú sna himthosca, go dtugann an cur chun feidhme sin údar leis an íocaíocht phionósach arna forchur le hordú an 27 Deireadh Fómhair 2021 a chealú nó, ina éagmais sin, a laghdú don todhchaí.
An oibleagáid maidir le cur i bhfeidhm na bhforálacha d’Airteagal 27(1) (1a), (2) agus (3) den Dlí leasaithe maidir leis an gCúirt Uachtarach a chur ar fionraí
Argóintí
22
Cuireann Poblacht na Polainne in iúl gur cuireadh deireadh leis an Dlísheomra Araíonachta agus aisghaireadh Airteagal 27 den Dlí leasaithe maidir leis an gCúirt Uachtarach ina iomláine an ustawa o zmianie ustawy o Sądzie Najwyższym oraz niektórych innych ustaw (Dlí lena leasaítear an Dlí maidir leis an gCúirt Uachtarach agus dlíthe áirithe eile) an 9 Meitheamh 2022 (Dz. U. mír 1259 “Dlí an 9 Meitheamh 2022”).
23
Dá bhrí sin, níl aon chuspóir leis an oibleagáid cur i bhfeidhm Airteagal 27(1) (1a), (2) agus (3) den dlí sin a chur ar fionraí.
24
Measann an Coimisiún freisin go ndearnadh an oibleagáid sin a chur chun feidhme i gceart le Dlí an 9 Meitheamh 2022.
Breithniú na Cúirte
25
Is léir ó mhír 1(a) agus (b) den chuid oibríochtúil den ordú dar dáta an 14 Iúil 2021 gur ceanglaíodh leis an ordú sin ar Phoblacht na Polainne, inter alia, cur i bhfeidhm fhorálacha Airteagal 27(1), (1a), (2) agus (3) den Dlí leasaithe maidir leis an gCúirt Uachtarach a chur ar fionraí, faoina bhfuil dlínse ag an Dlísheomra Araíonachta breithniú a dhéanamh ar iarratais ar údarú chun imeachtaí coiriúla a thionscnamh i gcoinne breithiúna nó i gcoinne breithiúna atá faoi oiliúint, iad a chur faoi choinneáil shealadach, iad a ghabháil nó iad a thabhairt chun na Cúirte, agus maidir le cásanna a bhaineann le stádas agus feidhmiú dhualgais breithimh an Sąd Najwyższy (an Chúirt Uachtarach).
26
Is léir ó Airteagal 1 de Dhlí an 9 Meitheamh 2022 gur aisghaireadh Airteagal 27 den Dlí leasaithe maidir leis an gCúirt Uachtarach ina iomláine. Ina theannta sin, tá comhthuiscint ann gur cuireadh deireadh leis an Dlísheomra Araíonachta leis an dlí sin.
27
Cé nach raibh glacadh na mbeart sin fíor-riachtanach chun comhlíonadh ordú an 14 Iúil 2021 a áirithiú (féach, chuige sin, ordú an 27 Deireadh Fómhair 2021, mír 53), is amhlaidh fós go n-áirithítear nach bhfuil Airteagal 27(1) (1a), (2) agus (3) den Dlí leasaithe maidir leis an gCúirt Uachtarach infheidhme a thuilleadh i ndlíchóras na Polainne.
28
Dá réir sin, tá na bearta idirlinne dá dtagraítear i mír 25 den ordú seo comhlíonta go hiomlán ag Poblacht na Polainne.
An oibleagáid éifeachtaí cinntí arna nglacadh ag an Dlísheomra Araíonachta lena n-údaraítear imeachtaí coiriúla a thionscnamh i gcoinne breithimh nó a ghabháil a chur ar fionraí
Argóintí
29
Áitíonn Poblacht na Polainne, ar an gcéad dul síos, go bhforáiltear le hAirteagal 9 de Dhlí an 9 Meitheamh 2022, i gcásanna a thagadh faoi dhlínse an Dlísheomra Araíonachta roimh theacht i bhfeidhm an dlí sin, go ndéanfaidh an Izba odpowiedzialności Zawodowej (Dlísheomra Freagrachta Gairmiúla) de chuid an Sąd Najwyższy (an Chúirt Uachtarach) “an Dlísheomra Freagrachta Gairmiúla” athbhreithniú as a stuaim féin, le linn na chéad éisteachta tiomnaithe do chás ar leith, ar fhionraí fheidhmeanna an bhreithimh lena mbaineann arna fhógairt ag an dlísheomra araíonachta. Fágann an nós imeachta sin gur féidir oiriúnacht na mbeart idirlinne arna nglacadh ag an Dlísheomra deireanach sin a fhíorú a luaithe is féidir.
30
Ar an dara dul síos, le hAirteagal 18(1) de Dhlí an 9 Meitheamh 2022, údaraítear don bhreitheamh ar thug rannán de chuid an Sąd Najwyższy (an Chúirt Uachtarach) ina bhfuil comhalta amháin ar a laghad den Dlísheomra Araíonachta cinneadh críochnaitheach araíonachta ina choinne nó rún críochnaitheach lena n-údaraítear tús a chur le himeachtaí coiriúla a ghlacadh, a iarraidh go n-athosclófaí na himeachtaí os comhair an Dlísheomra Freagrachta Gairmiúla.
31
Dá bhrí sin, bunaítear le Dlí an 9 Meitheamh 2022 creat dlíthiúil lena gcuirtear ar chumas breithiúna ar a ndírítear cinntí an Dlísheomra Araíonachta na cinntí sin a thabhairt faoi cheist. Thairis sin, d’éirigh le roinnt breithiúna cinntí den sórt sin a thabhairt faoi cheist sa chomhthéacs sin. Ar deireadh, tá cásanna a bhaineann le cinntí den sórt sin fós ar feitheamh.
32
Cuireann an Coimisiún in iúl nach bhfuil sé d’éifeacht ag na leigheasanna dlíthiúla a thug Poblacht na Polainne isteach amhlaidh éifeachtaí chinntí an Dlísheomra Araíonachta a chur ar fionraí láithreach. Ina theannta sin, níl na samplaí a luaigh Poblacht na Polainne suntasach.
Breithniú na Cúirte
33
Is léir ó phointe 1(a) den chuid oibríochtúil d’ordú an 14 Iúil 2021 gur chuir an t-ordú sin de cheangal ar Phoblacht na Polainne, inter alia, éifeachtaí na gcinntí arna nglacadh ag an Dlísheomra Araíonachta ar bhonn Airteagal 27(1)(1a) den Dlí leasaithe maidir leis an gCúirt Uachtarach a chur ar fionraí.
34
Go bunúsach, cuireann Poblacht na Polainne in iúl go bhfuil an beart sealadach sin curtha chun feidhme go hiomlán aici trí dhá leigheas dlí ar leith a thabhairt isteach, dá bhforáiltear in Airteagal 9 agus in Airteagal 18(1) de Dhlí an 9 Meitheamh 2022 faoi seach.
35
Ar an gcéad dul síos, maidir le hAirteagal 9 de Dhlí an 9 Meitheamh 2022, is léir ó fhoclaíocht an Airteagail sin go gcaithfidh an Dlísheomra Freagrachta Gairmiúla athbhreithniú a dhéanamh ar chinntí an Dlísheomra Araíonachta lena n-ordaítear breitheamh a chur ar fionraí, go dtí go bhfaighfear toradh ar chás a bhí fós ar feitheamh tráth theacht i bhfeidhm an dlí sin.
36
Is cinnte go gcuirtear cosc le hathbhreithniú den sórt sin, i bprionsabal, ar chinneadh den chineál sin arna ghlacadh ag an Dlísheomra Araíonachta leanúint dá éifeachtaí a thabhairt go huathoibríoch, ós rud é go bhfuil a mharthanacht faoi réir cheadú an chinnidh seo ag comhlacht eile.
37
Mar sin féin, ar an gcéad dul síos, leanann sé ó fhoclaíocht Airteagal 9 de Dhlí an 9 Meitheamh 2022 agus ón léiriú a thug Poblacht na Polainne dó nach bhfuil an t-airteagal sin infheidhme maidir le gach cinneadh arna ghlacadh ag an Dlísheomra Araíonachta. Go háirithe, ní cheadaítear leis an Airteagal sin éifeachtaí cinntí lena bhforchuirtear pionós araíonachta ar bhreitheamh nó lena n-údaraítear imeachtaí coiriúla a thionscnamh i gcoinne an bhreithimh sin a theorannú, cé go gcumhdaítear cinntí den sórt sin leis an mbeart sealadach dá dtagraítear i mír 33 den ordú seo agus gur dócha, thairis sin, go mbeidh iarmhairtí suntasacha acu ar shaol agus ar ghairm na mbreithiúna lena mbaineann.
38
Ar an dara dul síos, is fíor go bhforáiltear le hAirteagal 9 de Dhlí an 9 Meitheamh 2022 d’athbhreithniú ar chinneadh ón Dlísheomra Araíonachta lena n-ordaítear breitheamh a chur ar fionraí ag an gcéad éisteacht a bhaineann le staid an bhreithimh sin os comhair an Dlísheomra Freagrachta Gairmiúla. Mar sin féin, ní léir ó fhorálacha an dlí sin ná ó argóintí Phoblacht na Polainne go gcuirfí éifeachtaí cinnidh den sórt sin ar fionraí go dtí go mbeidh an chéad éisteacht ann, nach ndealraíonn sé, thairis sin, nach gá iad a choinneáil ar feadh tréimhse réamhshocraithe.
39
Ina dhiaidh sin, maidir le hAirteagal 18(1) de Dhlí an 9 Meitheamh 2022, leanann sé ó fhoclaíocht na forála sin go dtugtar deis don bhreitheamh lena mbaineann cinntí áirithe arna nglacadh ag an Dlísheomra Araíonachta atá tagtha chun bheith críochnaitheach, athoscailt na n-imeachtaí a bhaineann leis a iarraidh, laistigh de shé mhí ó theacht i bhfeidhm an dlí sin.
40
Cé go bhféadfadh, a mhéid is éifeachtach, leigheas den sórt sin a thabhairt isteach, an chosaint bhreithiúnach as a bhféadfaidh na breithiúna lena mbaineann na nósanna imeachta a cuireadh os comhair an dlísheomra araíonachta leas a bhaint a neartú, is amhlaidh fós nach bhfuil fionraí éifeachtaí cinnidh arna ghlacadh ag an Dlísheomra Araíonachta i gceist ar bhealach ar bith i gcás nach ndearna an breitheamh lena mbaineann iarratas ar athbhreithniú ar an gcinneadh sin a chur isteach faoi na coinníollacha a leagtar síos le Dlí an 9 Meitheamh 2022.
41
Thairis sin, fiú i gcás ina ndéantar iarraidh den sórt sin ar athbhreithniú, ní léir ó Airteagal 18(1) den dlí sin go gcuirfí éifeachtaí chinneadh an Dlísheomra Araíonachta lena mbaineann an iarraidh sin ar fionraí go dtí go scrúdófaí an t-iarratas sin.
42
Is léir, dá bhrí sin, nach féidir leis na leigheasanna dlí ar a bhfuil Poblacht na Polainne ag brath éifeachtaí cinntí arna nglacadh ag an Dlísheomra Araíonachta ar bhonn Airteagal 27(1)(1a) den Dlí leasaithe maidir leis an gCúirt Uachtarach a ráthú, in aon chás agus láithreach.
43
Sna himthosca sin, ós rud é go ndearnadh cuid de na cinntí sin a thabhairt faoi cheist nó go bhféadfaí iad a thabhairt faoi cheist go luath amach anseo, má léirítear sin fiú, ní féidir a shuíomh, ar aon chuma, gur cuireadh an beart sealadach dá dtagraítear i mír 33 den ordú seo chun feidhme go hiomlán.
44
Dá bhrí sin, níor chomhlíon Poblacht na Polainne an beart sealadach sin ach go páirteach.
An oibleagáid maidir le cur i bhfeidhm fhorálacha na Polainne a chur ar fionraí a mhéid a thoirmeasctar leo ar chúirteanna náisiúnta fíorú an bhfuiltear nó nach bhfuiltear ag luí le ceanglais dhlí an Aontais maidir le binse a bheith neamhspleách agus neamhchlaon agus bunaithe roimh ré le dlí
Argóintí
45
Áitíonn Poblacht na Polainne go n-áirithítear le dlí na Polainne go gcosnaítear an ceart chun binse neamhspleách neamhchlaon arna bhunú le dlí ag céimeanna éagsúla de na cásanna agus in imeachtaí éagsúla. Dá bhrí sin, measann an Ballstát sin gur chuir sé chun feidhme, ar bhonn a chleachtais bhreithiúnaigh, na bearta idirlinne a forchuireadh le hordú an 8 Aibreán 2020, an Coimisiún v an Pholainn (C-791/19 R, EU:C:2020:277).
46
Thairis sin, maíonn Rialtas na Polainne gur tugadh isteach leigheas dlí nua le Dlí an 9 Meitheamh 2022 i gcóras dlí na Polainne lenar féidir a fhíorú an gcomhlíonann breitheamh ceanglais an neamhspleáchais agus na neamhchlaontachta, ag féachaint do na himthosca a bhaineann lena cheapachán agus lena iompar, i gcás ina gcuireann páirtí amhras in iúl ina leith sin. D’fhéadfadh cur i bhfeidhm an tsásra sin a bheith ina chúis le hiarraidh go scaoilfí breitheamh i gcásanna nach n-iarrtar sin.
47
Áitíonn an Coimisiún go bhfuil an leigheas ar a raibh Poblacht na Polainne ag brath ar iarratas a bheith faighte ó pháirtí sna himeachtaí atá i gceist agus go raibh sé faoi réir sraith coinníollacha sriantacha ar dtús. Ar an taobh eile, ní cheadaítear leis an leigheas dlí sin scrúdú ex officio a dhéanamh ar chomhlíonadh na gceanglas a bhaineann le binse neamhspleách neamhchlaon arna bhunú roimh ré le dlí. Thairis sin, déanann an Coimisiún tagairt do chás inar tionscnaíodh imeachtaí araíonachta mar gheall ar shárú Airteagal 42a(1) agus (2) den Dlí leasaithe maidir leis na gnáthchúirteanna.
Breithniú na Cúirte
48
Eascraíonn sé ó phointe 1(d) den chuid oibríochtúil d’ordú an 14 Iúil 2021 gur cuireadh de cheangal leis an ordú sin ar Phoblacht na Polainne cur i bhfeidhm fhorálacha Airteagal 42a(1) agus (2) agus Airteagal 55(4) den Dlí leasaithe maidir le heagrú na ngnáthchúirteanna, Airteagal 29(2) agus (3) den Dlí leasaithe maidir leis an gCúirt Uachtarach, Airteagal 5(1a) agus (1b) den Dlí leasaithe maidir le heagrú na gcúirteanna riaracháin agus Airteagal 8 den Dlí Leasaitheach a chur ar fionraí, a mhéid a thoirmeasctar leis na forálacha sin ar chúirteanna náisiúnta athbhreithniú a dhéanamh ar chomhlíonadh cheanglais an Aontais maidir le binse a bheith neamhspleách agus neamhchlaon agus bunaithe roimh ré le dlí faoi Airteagal 19(1) CAE agus faoi Airteagal 47 den Chairt.
49
Maidir leis sin, ar an gcéad dul síos, a mhéid is gá a thuiscint go bhfuil argóint Phoblacht na Polainne ag féachaint lena shuíomh gur cuireadh an beart sealadach dá dtagraítear sa mhír sin roimhe seo chun feidhme trí chleachtas a cúirteanna, is leor a thabhairt faoi deara nach bhfuil aon mhionsonraí san argóint sin maidir lena bhfuil i gceist leis an gcleachtas sin agus, ina theannta sin, nach bhfuil aon fhianaise ag gabháil léi a bheartaítear chun a shuíomh gurb ann don chleachtas sin i ndáiríre.
50
Ar an dara dul síos, is fíor gur tugadh isteach le Dlí an 9 Meitheamh 2022 leigheas dlí nua lenar féidir fíorú a dhéanamh ar chomhlíonadh cheanglais an Aontais maidir le binse a bheith neamhspleách agus neamhchlaon agus bunaithe roimh ré le dlí, ar ceanglais iad a rialaítear, inter alia, le hAirteagal 42a(3) den Dlí leasaithe maidir le heagrú na ngnáthchúirteanna le hAirteagal 29(5) den Dlí leasaithe maidir leis an gCúirt Uachtarach agus le hAirteagal 5(1) den Dlí leasaithe maidir le heagrú na gcúirteanna riaracháin.
51
Mar sin féin, ar thaobh amháin, níl aon díospóid ann nár aisghaireadh forálacha na Polainne dá dtagraítear i mír 48 den ordú seo agus nár cuireadh a gcur i bhfeidhm ar fionraí go foirmiúil, agus mar thoradh air sin go bhfuil na srianta a thugann siad isteach maidir leis an bhféidearthacht comhlíonadh na gceanglas a fhíorú a bhaineann le binse neamhspleách neamhchlaon arna bhunú roimh ré le dlí, fós infheidhme go hiomlán, i bprionsabal, i ndlíchóras na Polainne.
52
Ar an taobh eile, is léir ó fhoclaíocht na bhforálacha lena rialaítear an leigheas dlí nua a thug reachtas na Polainne isteach ar a bhfuil Poblacht na Polainne ag brath agus ó argóintí an Bhallstáit sin nach bhféadfar an leigheas sin a thionscnamh ach amháin arna iarraidh sin ag páirtí sna himeachtaí lena mbaineann.
53
Dá bhrí sin, ní foláir an leigheas a thuiscint mar mhaolú ar na srianta a thig ó fhorálacha na Polainne dá dtagraítear i mír 48 den ordú seo a thabhairt isteach i gcás iarratas den sórt sin a bheith déanta, agus sa chás sin amháin. Níor suíodh, dá bhrí sin, go ndéanfaí neamhaird ar na srianta sin sna cásanna eile, go háirithe i gcás ina ndéanann breitheamh, uaidh féin, scrúdú ar chomhlíonadh na gceanglas a bhaineann le binse neamhspleách neamhchlaon arna bhunú roimh ré le dlí.
54
Dá réir sin, agus gan é a bheith riachtanach a chinneadh an dtugann dlí an Aontais le tuiscint nach mór do chúirt a bheith in ann fíorú den sórt sin a dhéanamh uaithi féin, is léir nach ionann Dlí an 9 Meitheamh 2022 a ghlacadh agus a áirithiú, i gcás ar bith, go gcuirfear éifeachtaí iomlána fhorálacha na Polainne dá dtagraítear i mír 48 den ordú seo ar fionraí.
55
Sna himthosca sin, ní mór a mheas, cé go bhféadfadh glacadh Dhlí an 9 Meitheamh 2022 éifeachtaí na bhforálacha sin a theorannú, nach leor é chun cur chun feidhme iomlán an bhirt shealadaigh dá dtagraítear i mír 48 den ordú seo a áirithiú.
56
Dá bhrí sin, níor chomhlíon Poblacht na Polainne an beart sealadach sin ach go páirteach.
An oibleagáid cur i bhfeidhm fhorálacha na Polainne a chur ar fionraí lena dtugtar cead dliteanas araíonachta breithiúna a agairt as scrúdú a dhéanamh ar chomhlíonadh na gceanglas maidir le binse a bheith neamhspleách agus neamhchlaon agus bunaithe roimh ré le dlí
Argóintí
57
Áitíonn Poblacht na Polainne nár fhág forálacha infheidhme na Polainne riamh go bhféadfaí na breithiúna a chur faoi dhliteanas araíonachta ar an bhforas gur ráthaigh siad do dhaoine aonair an ceart chun binse arna bhunú le dlí agus go ndearna na cúirteanna araíonachta i gcónaí na forálacha sin a léiriú ar an gcaoi sin.
58
Ina theannta sin, sonraíodh i nDlí an 9 Meitheamh 2022 na sainmhínithe ar chionta araíonachta a d’fhéadfaí a chur i leith breithiúna. Dá bhrí sin, ar thaobh amháin, leanann sé ón dlí sin nach féidir le hábhar cinnidh bhreithiúnaigh a bheith ina chion araíonachta, lena n-áirítear i gcás ina mbaineann an t-ábhar sin leis an gceart chun binse arna bhunú le dlí. Ar an taobh eile, deimhníodh leis an dlí sin nach cion araíonachta é an scrúdú ar chomhlíonadh na gceanglas maidir le neamhspleáchas agus neamhchlaontacht, sa chás a chumhdaítear le sraith forálacha a liostaítear ann.
59
Dar leis an gCoimisiún, cuirtear cosc leis na forálacha ar a bhfuil Poblacht na Polainne ag brath, ar imeachtaí araíonachta a thabhairt in aghaidh breithiúna a thugann cinntí a cuireadh ó bhail mar gheall ar léirmhíniú mícheart ar cheanglais Airteagal 19(1) CAE nó a scrúdaíonn, arna iarraidh sin ag páirtí, comhlíonadh na gceanglas maidir le neamhspleáchas agus neamhchlaontacht breithimh.
60
Mar sin féin, ní chuirtear cosc leis na forálacha sin ar chinneadh go bhfuil cion araíonachta i gceist i gcás ina ndéanann comhalta d’fhoirmíocht cúirte scrúdú ex officio ar chomhlíonadh na gceanglas sin. Thairis sin, cuireadh an Coimisiún ar an eolas faoi imeachtaí araíonachta agus bearta imscrúdaitheacha a tionscnaíodh in dhá chás a thagann faoin hipitéis sin.
Breithniú na Cúirte
61
Is léir ó phointe 1(c) den chuid oibríochtúil d’ordú an 14 Iúil 2021 gur cheangail an t-ordú sin ar Phoblacht na Polainne cur i bhfeidhm fhorálacha Airteagal 107(1), (2) agus (3) den Dlí leasaithe maidir le heagrú na ngnáthchúirteanna agus Airteagal 72(1) go (3) den Dlí leasaithe maidir leis an gCúirt Uachtarach a chur ar fionraí lena dtugtar cead dliteanas araíonachta breithiúna a agairt as scrúdú a dhéanamh ar chomhlíonadh na gceanglas maidir le binse a bheith neamhspleách agus neamhchlaon agus bunaithe roimh ré le dlí faoi Airteagal 19(1) CAE agus Airteagal 47 den Chairt.
62
I ndáil leis sin, ar an gcéad dul síos, ba cheart a thabhairt faoi deara gurb ionann an argóint atá bunaithe ar an gcaoi nár fhág forálacha infheidhme na Polainne gurbh fhéidir breithiúna a chur faoi dhliteanas araíonachta riamh ar an bhforas gur ráthaigh siad do dhaoine aonair an ceart chun binse arna bhunú le dlí agus athrá ar argóint a chuir Poblacht na Polainne chun cinn ina barúlacha i scríbhinn maidir leis an iarratas ar bhearta idirlinne arna thaisceadh ag an gCoimisiún an 1 Aibreán 2021. Dá bhrí sin, ní féidir a shuíomh le hargóint den sórt sin gurb ann do “athrú sna himthosca” de réir bhrí Airteagal 163 de na Rialacha Nós Imeachta agus, dá bhrí sin, ní mór diúltú di (féach, de réir analaí, ordú Leas-Uachtarán na Cúirte an 20 Meán Fómhair 2021, Poblacht na Seice v an Pholainn, C-121/21 R, EU:C:2021:752, mír 24).
63
Ar an dara dul síos, mar a thugann Poblacht na Polainne le fios, forlíontar le Dlí an 9 Meitheamh 2022 Airteagal 107 den Dlí leasaithe maidir le heagrú na ngnáthchúirteanna agus Airteagal 72 den Dlí leasaithe maidir leis an gCúirt Uachtarach.
64
Forlíonta mar sin, foráiltear leis na hairteagail sin anois, go háirithe, nach cion araíonachta é earráid a dhéanamh i léiriú agus i gcur i bhfeidhm fhorálacha dhlí an Aontais ná i bhfíorú chomhlíonadh na gceanglas a bhaineann le binse neamhspleách neamhchlaon arna bhunú roimh ré le dlí sna cásanna dá dtagraítear in Airteagal 42a(3) den Dlí leasaithe maidir le heagrú na ngnáthchúirteanna, in Airteagal 29(5) den Dlí leasaithe maidir leis an gCúirt Uachtarach agus in Airteagal 5(1) den Dlí leasaithe maidir le heagrú na gcúirteanna riaracháin.
65
Ar an gcéad dul síos, áfach, ní chonspóidtear nár aisghaireadh forálacha na Polainne dá dtagraítear i mír 61 den ordú seo agus nár cuireadh a gcur i bhfeidhm ar fionraí go foirmiúil, agus, mar thoradh air sin, ceadaítear leis na forálacha sin fós, i bprionsabal, breithiúna a chur faoi dhliteanas araíonachta as scrúdú a dhéanamh ar chomhlíonadh ceanglais neamhspleáchais agus neamhchlaontachta binse a bunaíodh roimh ré le dlí faoi Airteagal 19(1) CAE agus Airteagal 47 den Chairt.
66
Ina theannta sin, ba cheart a thabhairt faoi deara nach gcuirtear cosc ar bhealach ar bith, prima facie, leis an soiléiriú a tugadh isteach le Dlí an 9 Meitheamh 2022, ar dá réir nach cion araíonachta é earráid a dhéanamh i léiriú agus i gcur i bhfeidhm fhorálacha dhlí an Aontais, go bhféadfaí measúnú den sórt sin a dhéanamh i gcás ina ndéantar rialacha áirithe is infheidhme i ndlíchóras na Polainne a thabhairt faoi cheist mar thoradh ar léiriú agus cur i bhfeidhm ceart nó mícheart na bhforálacha sin.
67
Go háirithe, ós rud é go bhforáiltear i gcónaí le hAirteagal 107(1) den Dlí leasaithe maidir le heagrú na ngnáthchúirteanna, agus le hAirteagal 72(1) den Dlí leasaithe maidir leis an gCúirt Uachtarach go mbeidh breitheamh faoi dhliteanas, ar leibhéal araíonachta, as sárú ar oibleagáidí gairmiúla, lena n-áirítear i gcás gníomhartha a d’fhéadfadh feidhmiú údaráis bhreithiúnaigh a chosc nó a chur i mbaol go tromchúiseach nó gníomhartha lena gcuirtear in amhras caidreamh fostaíochta breithimh, éifeachtacht ceapadh breithimh nó dlisteanacht comhlachta bhunreachtúil Phoblacht na Polainne, ní féidir a mheas, toisc go ndéantar tionscnamh imeachtaí araíonachta a eisiamh mar gheall ar earráid i léiriú agus i gcur i bhfeidhm fhorálacha dhlí an Aontais Eorpaigh, go gcaithfidh sé go gcuirtear cosc ar imeachtaí den sórt sin a thionscnamh más rud é gur chinn cúirt, go mícheart nó i gceart, gur cheangail dlí an Aontais uirthi gníomh den sórt sin a ghlacadh.
68
Ar deireadh, leanann sé ó fhoclaíocht Dhlí an 9 Meitheamh 2022 agus ón léiriú a thug Poblacht na Polainne ar an soiléiriú, a tugadh isteach leis an dlí sin, nach cion araíonachta é scrúdú a dhéanamh ar chomhlíonadh na gceanglas a bhaineann le binse neamhspleách neamhchlaonta arna bhunú roimh ré le dlí ach amháin i gcás ina ndéantar an fíorú sin sna cásanna dá dtagraítear in Airteagal 42a(3) den Dlí leasaithe maidir le heagrú na ngnáthchúirteanna, in Airteagal 29(5) den Dlí leasaithe maidir leis an gCúirt Uachtarach agus in Airteagal 5(1) den Dlí leasaithe maidir le heagrú na gcúirteanna riaracháin.
69
Mar sin féin, is léir ó mhíreanna 52 agus 53 den ordú seo nach gceadaítear leis na forálacha sin fíorú den sórt sin a dhéanamh ach amháin arna iarraidh sin ag páirtí sna himeachtaí lena mbaineann. Dá bhrí sin, níor suíodh go bhfágann na leasuithe a tugadh isteach le Dlí an 9 Meitheamh 2022 gur féidir, in aon chás, an fhéidearthacht a chur as an áireamh go bhféadfaí imeachtaí araíonachta a thionscnamh i gcoinne breithimh toisc go ndearna an breitheamh sin an fíorú sin agus dá bharr sin amháin.
70
Sna himthosca sin, cé go bhfágann na leasuithe sin gur féidir a áirithiú go gcomhlíonfar an beart sealadach dá dtagraítear i mír 61 den ordú seo i gcás ina ndéantar scrúdú ar chomhlíonadh ceanglais neamhspleáchais agus neamhchlaontachta binse a bunaíodh roimh ré le dlí a eascraíonn as dlí an Aontais i gcomhthéacs an leighis dhlíthiúil nua a tugadh isteach leis na forálacha dá dtagraítear i mír 68 den ordú sin, ní leor na leasuithe sin chun cur chun feidhme iomlán an bhirt idirlinne sin a ráthú.
71
Dá bhrí sin, níor chomhlíon Poblacht na Polainne an beart sealadach sin ach go páirteach.
An oibleagáid cur i bhfeidhm fhorálacha na Polainne lena mbunaítear dlínse eisiach an Dlísheomra um Athbhreithniú Urghnách agus Gnóthaí Poiblí a chur ar fionraí chun scrúdú a dhéanamh ar ghearáin lena líomhnaítear easpa neamhspleáchas breithimh nó cúirte
Argóintí
72
Ar an gcéad dul síos, cuireann Poblacht na Polainne in iúl gur ghlac Uachtarán an Sąd Najwyższy (an Chúirt Uachtarach), atá ina cathaoirleach ar an Dlísheomra um Athbhreithniú Urghnách agus Gnóthaí Poiblí freisin, ordú an 29 Iúil 2021 inar cinneadh nach raibh aon chás inar líomhnaíodh neamhdhleathacht ceapacháin breithimh ar feitheamh os comhair an dlísheomra sin agus inar ordaíodh clárú cásanna a chur ar fionraí a bhaineann le breitheamh a scaoileadh nó cinneadh na cúirte inniúla, i ndáil le heaspa neamhspleáchais breithimh nó cúirte (“ordú an 29 Iúil 2021”).
73
Ar an dara dul síos, tar éis theacht i bhfeidhm Dhlí an 9 Meitheamh 2022, rinne Leas-Uachtarán Roinn I den Dlísheomra um Athbhreithniú Urghnách agus Gnóthaí Poiblí gach iarraidh ar scaoileadh a cuireadh ar aghaidh de bhun Airteagal 26(2) den Dlí leasaithe maidir leis an gCúirt Uachtarach a tharchur ar ais. Bhí sé den tuairim gurbh iomchuí an leigheas dlí nua a tugadh isteach leis an dlí sin a chur i bhfeidhm mar ábhar tosaíochta agus, ar an gcaoi sin, cead a thabhairt do na gnáthchúirteanna scrúdú a dhéanamh ar na gearáin a bhaineann le heaspa neamhspleáchas breithimh.
74
Leanann sé as na tosca sin nach gcuireann cúirteanna na Polainne i bhfeidhm a thuilleadh, sa chleachtas, na forálacha dá dtagraítear i bpointe 1(e) den chuid oibríochtúil den ordú dar dáta an 14 Iúil 2021.
75
Ní dhíospóideann an Coimisiún substaint na fianaise arna cur chun cinn ag Poblacht na Polainne agus soiléiríonn sé nár cuireadh in iúl dó, tar éis theacht i bhfeidhm Dhlí an 9 Meitheamh 2022, gur cuireadh i bhfeidhm na forálacha lena dtugtar dlínse eisiach don Dlísheomra um Athbhreithniú Urghnách agus Gnóthaí Poiblí chun gearáin a scrúdú lena líomhnaítear easpa neamhspleáchais breithimh nó cúirte.
76
Ar an taobh eile, is léir ó shuíomh gréasáin an Sąd Najwyższy (an Chúirt Uachtarach) agus ó chlár leictreonach na cúirte sin go bhfuil cásanna áirithe a bhaineann leis na gearáin sin os comhair an Dlísheomra um Athbhreithniú Urghnách agus Gnóthaí Poiblí fós, ar cásanna iad a cuireadh ar aghaidh chuige, roimh theacht i bhfeidhm Dhlí an 9 Meitheamh 2022, de bhun Airteagal 26(2) den Dlí leasaithe maidir leis an gCúirt Uachtarach. Ní féidir a chur as an áireamh, dá bhrí sin, go bhféadfaidh an Dlísheomra sin leanúint dá dhlínse eisiach a fheidhmiú maidir leis an ábhar.
Breithniú na Cúirte
77
Eascraíonn sé ó phointe 1(e) den chuid oibríochtúil d’ordú an 14 Iúil 2021 gur cheangail an t-ordú sin ar Phoblacht na Polainne cur i bhfeidhm fhorálacha Airteagal 26(2) agus (4) go (6) agus Airteagal 82(2) go (5) den Dlí leasaithe maidir leis an gCúirt Uachtarach agus Airteagal 10 den Dlí leasaitheach, lena mbunaítear dlínse eisiach an Dlísheomra um Athbhreithniú Urghnách agus Gnóthaí Poiblí chun scrúdú a dhéanamh ar ghearáin lena líomhnaítear easpa neamhspleáchais breithimh nó cúirte a chur ar fionraí.
78
Tá comhthuiscint ann nár aisghaireadh na forálacha dá dtagraítear sa mhír sin roimhe seo agus nach bhfuil a gcur i bhfeidhm curtha ar fionraí go foirmiúil, agus é mar thoradh air sin go bhfuil dlínse eisiach fós ag an Dlísheomra um Athbhreithniú Urghnách agus Gnóthaí Poiblí, i bprionsabal, chun rialú a thabhairt ar na cásanna a chumhdaítear leis na forálacha sin.
79
Is gá, dá bhrí sin, scrúdú a dhéanamh an bhfuil na horduithe a rinne breithiúna de chuid an Sąd Najwyższy (an Chúirt Uachtarach) a bhfuil Poblacht na Polainne ag brath orthu in ann, i gcleachtas, na forálacha sin a dhéanamh neamhéifeachtach.
80
I ndáil leis sin, ar an gcéad dul síos, tugadh faoi deara i mír 51 d’ordú an 27 Deireadh Fómhair 2021 nach féidir leis na bearta a ghlac Uachtarán an Sąd Najwyższy (an Chúirt Uachtarach), lena n-áirítear ordú an 29 Iúil 2021, a léiriú sa chaoi nach féidir leis an Dlísheomra um Athbhreithniú Urghnách agus Gnóthaí Poiblí na cásanna atá ar feitheamh os a chomhair a scrúdú a thuilleadh, ná nár cheart do na gnáthchúirteanna cásanna a thagann faoi dhlínse an dlísheomra sin a tharchur chuige a thuilleadh.
81
Dá bhrí sin, ní féidir a mheas gur “athrú sna himthosca” é ordú an 29 Iúil 2021, de réir bhrí Airteagal 163 de na Rialacha Nós Imeachta, lena gcumasaítear a shuíomh go bhfuil an beart sealadach dá dtagraítear i mír 77 den ordú seo curtha chun feidhme ina iomláine ag Poblacht na Polainne.
82
Thairis sin, deimhnítear leis na samplaí, dá dtagraíonn an Coimisiún, de chásanna a tarchuireadh chuig an Dlísheomra um Athbhreithniú Urghnách agus Gnóthaí Poiblí, roimh theacht i bhfeidhm Dhlí an 9 Meitheamh 2022 agus atá fós ar feitheamh os comhair an Dlísheomra sin, nach ndearnadh, i gcleachtas, cur i bhfeidhm na rialacha a chumhdaítear leis an mbeart idirlinne sin a chur as an áireamh go hiomlán le hordú an 29 Iúil 2021.
83
Ar an dara dul síos, maidir le hordú ó Leas-Uachtarán Roinn I den Dlísheomra um Athbhreithniú Urghnách agus Gnóthaí Poiblí arna thabhairt ar aird ag Poblacht na Polainne, is cosúil go bhfianaíonn sé gurb ann do chleachtas chun na cásanna a tharchuirtear chuig an dlísheomra sin a tharchur chuig na gnáthchúirteanna faoi na forálacha dá dtagraítear i mír 77 den ordú seo, cleachtas nach bhfuil a ábharthacht faoi dhíospóid ag an gCoimisiún.
84
Mar sin féin, leis an ordú sin ó Leas-Uachtarán Roinn I de Dhlísheomra an Rialaithe Urghnách agus Gnóthaí Poiblí, ní fhoráiltear do tharchur chuig na gnáthchúirteanna ach amháin maidir le cásanna a thagann faoi raon feidhme an leighis dlí nua a tugadh isteach le Dlí an 9 Meitheamh 2022, dá dtagraítear i mír 50 den ordú seo. Dá réir sin, níor suíodh go gcuirfí cosc ar chur i bhfeidhm na bhforálacha dá dtagraítear i mír 77 den ordú seo freisin i gcásanna nach dtagann faoin leigheas dlí nua sin, ach inar cuireadh isteach gearáin ina líomhnaítear easpa neamhspleáchas breithimh nó cúirte.
85
Dá bhrí sin, cé go bhfuil na bearta a bhfuil Poblacht na Polainne ag brath orthu de chineál lena gcuirtear srian suntasach le cur i bhfeidhm na rialacha lena dtugtar dlínse eisiach don Dlísheomra um Athbhreithniú Urghnách agus Gnóthaí Poiblí, ní léir ó na doiciméid os comhair na Cúirte go bhfuil cur i bhfeidhm na rialacha sin ar fionraí go hiomlán.
86
Dá réir sin, níor chomhlíon Poblacht na Polainne ach go páirteach an beart idirlinne dá dtagraítear i mír 77 den ordú seo.
An oibleagáid staonadh ó na cásanna dá dtagraítear in Airteagal 27(1) (1a), (2) agus (3) den Dlí leasaithe maidir leis an gCúirt Uachtarach a tharchur chuig cúirt nach gcomhlíonann na ceanglais maidir le neamhspleáchas
Argóintí
87
Áitíonn Poblacht na Polainne gur sannadh na cásanna dá dtagraítear in Airteagal 27(1) (1a), (2) agus (3) den Dlí leasaithe maidir leis an gCúirt Uachtarach, le Dlí an 9 Meitheamh 2022, do dhá fhoirmíocht ar leithligh de chuid an Sąd Najwyższy (an Chúirt Uachtarach), eadhon an Dlísheomra Freagrachta Gairmiúla agus an Dlísheomra um Athbhreithniú Urghnách agus Gnóthaí Poiblí.
88
Ar an gcéad dul síos, ní bhunaítear le haon bhreithiúnas ón gCúirt Bhreithiúnais nach gcomhlíonann na dlísheomraí sin na ráthaíochtaí dá dtagraítear i mbreithiúnas an 19 Samhain 2019, A. K. agus páirtithe eile(Neamhspleáchas Dhlísheomra Araíonachta na Cúirte Uachtaraí) (C-585/18, C-624/18 agus C-625/18, EU:C:2019:982). Ar an dara dul síos, tá na ráthaíochtaí neamhspleáchais céanna ag comhaltaí na ndlísheomraí sin agus atá ag breithiúna eile an Sąd Najwyższy (an Chúirt Uachtarach). Thairis sin, maíonn sí nach bhfuil na fachtóirí ar thug a gcomhghaolmhaireacht ar an gCúirt seasamh le caingean an Choimisiúin maidir le mainneachtain oibleagáidí a chomhlíonadh a bhaineann leis an Dlísheomra Araíonachta i mbreithiúnas an 15 Iúil 2021, an Coimisiún v an Pholainn (Córas araíonachta do Bhreithiúna) (C-791/19, EU:C:2021:596), mar chuid de shaintréithe an Dlísheomra Freagrachta Gairmiúla ná an Dlísheomra um Athbhreithniú Urghnách agus Gnóthaí Poiblí. Ar deireadh, ní leor gur cheap Ceann Stáit breitheamh ar thogra ó chomhlacht atá comhdhéanta, den chuid is mó, de chomhaltaí a dhéanann ionadaíocht ar an reachtas agus an bhfeidhmeannas chun sárú ar Airteagal 19(1)CAE a shuíomh.
89
Measann an Coimisiún nach gcomhlíonann an Dlísheomra Freagrachta Gairmiúla agus an Dlísheomra um Athbhreithniú Urghnách agus Gnóthaí Poiblí na ráthaíochtaí dá dtagraítear i mbreithiúnas an 19 Samhain 2019, A. K. agus páirtithe eile(Neamhspleáchas Dhlísheomra Araíonachta na Cúirte Uachtaraí) (C-585/18, C-624/18 agus C-625/18, EU:C:2019:982).
90
Cuireann sé in iúl, i ndáil leis sin, gur ceapadh 14 chomhalta as an seachtar comhaltaí déag den Dlísheomra um Athbhreithniú Urghnách agus Gnóthaí Poiblí agus ceathrar as an 11 chomhalta den Dlísheomra Freagrachta Gairmiúla mar chomhaltaí den Sąd Najwyższy (an Chúirt Uachtarach) faoi choinníollacha a mheas an Chúirt Eorpach um Chearta an Duine a bheith ina gcúis le sárú ar an gceart chun binse a bunaíodh roimh ré le dlí.
91
Measann an Coimisiún, toisc gur ceapadh na breithiúna sin ar thogra ó chomhlacht nach dtugann ráthaíochtaí leordhóthanacha maidir le neamhspleáchas ón reachtas agus ón bhfeidhmeannas a thuilleadh agus go ndearnadh na ceapacháin sin in ainneoin gur chuir Cúirt Riaracháin an togra arna ghlacadh ag an gcomhlacht sin ar fionraí, go bhfuil amhras tromchúiseach ann i dtaobh an gcomhlíonann an dá dhlísheomra i dtrácht ceanglais an neamhspleáchais faoi Airteagal 19(1) CAE.
Breithniú na Cúirte
92
Leanann sé ó mhír 1(a) agus (b) den chuid oibríochtúil d’ordú an 14 Iúil 2021 gur ceanglaíodh leis an ordú sin ar Phoblacht na Polainne, inter alia, staonadh ó na cásanna dá dtagraítear in Airteagal 27(1) (1a), (2) agus (3) den Dlí leasaithe maidir leis an gCúirt Uachtarach a tharchur chuig cúirt nach gcomhlíonann ceanglais an neamhspleáchais a shainítear, inter alia, i mbreithiúnas an 19 Samhain 2019, A. K. agus páirtithe eile(Neamhspleáchas Dhlísheomra Araíonachta na Cúirte Uachtaraí) (C-585/18, C-624/18 agus C-625/18, EU:C:2019:982).
93
Tá comhthuiscint ann, tar éis Airteagal 27 den Dlí leasaithe maidir leis an gCúirt Uachtarach a aisghairm agus deireadh a chur leis an Dlísheomra Araíonachta, gur thug reachtas na Polainne an chumhacht a tugadh roimhe sin don Dlísheomra sin, go páirteach, don Dlísheomra Freagrachta Gairmiúla agus, go páirteach, don Dlísheomra um Athbhreithniú Urghnách agus Gnóthaí Poiblí.
94
Cé go ndearna Poblacht na Polainne na cásanna dá dtagraítear in Airteagal 27(1) (1a), (2) agus (3) den Dlí leasaithe maidir leis an gCúirt Uachtarach a tharchur chuig comhlachtaí seachas an Dlísheomra Araíonachta, measann an Coimisiún, áfach, nach bhfuil an tarchur sin de chineál a áiritheoidh cur chun feidhme na mbeart idirlinne dá dtagraítear i mír den ordú 92 seo, ar an bhforas nach gcomhlíonann an Dlísheomra Freagrachta Gairmiúla ná an Dlísheomra um Athbhreithniú Urghnách agus Gnóthaí Poiblí, i bhfianaise na socruithe maidir lena gcomhaltaí a cheapadh, na ceanglais neamhspleáchais a sainíodh, inter alia, i mbreithiúnas an 19 Samhain 2019, A. K. agus páirtithe eile (Neamhspleáchas Dhlísheomra Araíonachta na Cúirte Uachtaraí) (C-585/18, C-624/18 agus C-625/18, EU:C:2019:982).
95
I ndáil leis sin, ba cheart a thabhairt faoi deara nach bhfuil an seasamh a chuir an Coimisiún in iúl mar sin bunaithe go díreach ar chinneadh ón gCúirt, faoi Airteagal 258 CFAE, nár chomhlíon Poblacht na Polainne a hoibleagáidí faoi Airteagal 19(1) CAE maidir le heagrú agus feidhmiú an Dlísheomra Freagrachta Gairmiúla agus an Dlísheomra um Athbhreithniú Urghnách agus Gnóthaí Poiblí, ós rud é nár ghlac an Chúirt seasamh maidir leis an bpointe sin go fóill agus scrúdú á dhéanamh ar chaingean maidir le mainneachtain oibleagáidí a chomhlíonadh.
96
Ní féidir ach oiread bunús a thabhairt le seasamh an Choimisiúin ar bhonn bhreithiúnas na Cúirte Breithiúnais faoi Airteagal 267 CFAE.
97
Is fíor, i mír 152 de bhreithiúnas an 6 Deireadh Fómhair 2021, W.Ż. (Dlísheomra um Athbhreithniú Urghnách agus Gnóthaí Poiblí na Cúirte Uachtaraí — Ceapachán), (C-487/19, EU:C:2021:798), gur chinn an Chúirt go bhféadfadh sraith imthosca a bhain le ceapadh breithimh chuig an Dlísheomra um Athbhreithniú Urghnách agus Gnóthaí Poiblí a bheith de chineál le beith ina gcúis le teacht ar an gconclúid go raibh an ceapachán sin de shárú follasach ar rialacha bunúsacha an nós imeachta maidir le breithiúna a cheapadh chuig an Sąd Najwyższy (an Chúirt Uachtarach), ar dlúthchuid iad de bhunú agus d’fheidhmiú chóras breithiúnach na Polainne agus, dá bhrí sin, ina sárú ar Airteagal 19(1) CAE.
98
Rinneadh an cinneadh sin, áfach, faoi réir measúnuithe deiridh a bheadh le déanamh ag an gcúirt a rinne an tarchur, a bhfuil dlínse eisiach aici, i gcomhthéacs an nós imeachta um réamhrialú, fíorais na díospóide sna príomhimeachtaí a chinneadh agus a mheas agus an dlí náisiúnta a léiriú agus a chur i bhfeidhm (féach, chuige sin, breithiúnas an 14 Iúil 2022, Volkswagen, C-134/20, EU:C:2022:571, mír 36 agus an cásdlí dá dtagraítear).
99
Sa chomhthéacs sin, ní féidir leis an mbreitheamh a éisteann an t-iarratas ar bhearta idirlinne glacadh le hargóint an Choimisiúin gan measúnú a dhéanamh ar dtús ar chomhoiriúnacht le hAirteagal 19(1) CAE an nós imeachta chun comhaltaí an Dlísheomra Freagrachta Gairmiúla agus an Dlísheomra um Athbhreithniú Urghnách agus Gnóthaí Poiblí a cheapadh.
100
Dá bhrí sin, tá an argóint sin difriúil ó na cinn a scrúdaíodh i míreanna 22 go 86 den ordú seo. Chun measúnú a dhéanamh ar na hargóintí sin, níor ghá a chinneadh ach an raibh na bearta nua a ghlac Poblacht na Polainne den chineál go gcuirfí ar fionraí éifeachtaí fhorálacha na Polainne a cháin an Coimisiún sna himeachtaí maidir le mainneachtain oibleagáidí a chomhlíonadh, ar ábhar iad do Chás C-204/21, ar bhonn gearán nár measadh in ordú an 14 Iúil 2021 a bheith gan aon bhunús. Chuige sin, níor ghá don bhreitheamh ag éisteacht an iarratais ar bhearta idirlinne measúnú a dhéanamh ar chomhoiriúnacht na mbeart nua sin ná gnéithe eile de reachtaíocht na Polainne le dlí an Aontais.
101
I gcomhthéacs an chórais a bunaíodh le hAirteagail 258 agus 260 CFAE, tá dlínse eisiach ag an gCúirt, a thugtar di go díreach agus go sainráite le Conradh FAE, chun rialú a thabhairt maidir le comhoiriúnacht iompar na mBallstát le dlí an Aontais (féach, chuige sin, breithiúnas an 15 Eanáir 2014, an Coimisiún v an Phortaingéil, C-292/11 P, EU:C:2014:3, míreanna 49 agus 50).
102
Is fíor go bhfuil dlínse ag an mbreitheamh ag éisteacht iarratas ar bhearta idirlinne réamh-mheasúnú a dhéanamh, sula dtabharfaidh an Chúirt breithiúnas lena dtugtar breith ar chaingean maidir le mainneachtain in oibleagáidí a chomhlíonadh, ar na gearáin a cuireadh ar aghaidh mar thaca leis an gcaingean sin, d’fhonn rialú a dhéanamh ar an gcoinníoll a bhaineann le fumus boni juris, gan dochar do mheasúnú críochnaitheach na Cúirte ar na gearáin sin.
103
Ní féidir leis an dlínse sin, áfach, cead a thabhairt, gan dochar a dhéanamh do dhlínse eisiach na Cúirte faoi Airteagail 258 agus 260 CFAE, don bhreitheamh ag éisteacht iarratas ar bhearta idirlinne measúnú a dhéanamh ar chomhoiriúnacht cleachtais nó reachtaíochta náisiúnta le dlí an Aontais nach bhfuil ina n-ábhar do ghearáin a thacaíonn le caingean maidir le mainneachtain in oibleagáidí a chomhlíonadh agus nár scrúdaigh an Chúirt roimhe sin (féach, de réir analaí, breithiúnas an 15 Eanáir 2014, an Coimisiún v an Phortaingéil, C-292/11 P, EU:C:2014:3, mír 51).
104
Ina theannta sin, d’fhéadfadh réiteach dá mhalairt cearta nós imeachta an Bhallstáit lena mbaineann a shárú tríd an deis a bhaint de, le linn na céime réamhchúirte de na himeachtaí maidir le sárú, a sheasamh maidir leis na hargóintí a chuir an Coimisiún ar aghaidh a shoiléiriú, céim a thugann deis dó a oibleagáidí faoi dhlí an Aontais a chomhlíonadh nó leas a bhaint as a cheart chun é féin a chosaint i gcoinne na n-argóintí sin (féach, de réir analaí, breithiúnas an 15 Eanáir 2014, an Coimisiún v an Phortaingéil, C-292/11 P, EU:C:2014:3, míreanna 55 agus 56).
105
Ba cheart a thabhairt faoi deara freisin nach féidir glacadh leis go ndéanfaidh an breitheamh a éisteann an t-iarratas ar bhearta idirlinne scrúdú ar argóint ina líomhnaítear nach bhfuil ag luí le dlí an Aontais cleachtas náisiúnta nó reachtaíocht náisiúnta nach bhfuil ina ábhar do ghearáin a cuireadh chun cinn mar thaca le caingean maidir le mainneachtain oibleagáidí a chomhlíonadh, fiú má tá an scrúdú sin teoranta do chinneadh an bhfuil an chuma air, prima facie, nach bhfuil an argóint sin gan aon bhunús.
106
Níl údar maith le caighdeán athbhreithnithe den sórt sin, agus iarratas ar bhearta idirlinne á scrúdú, ach toisc go bhfuil sé beartaithe go mbeidh an argóint atá i gceist ina hábhar do mheasúnú deiridh ag an gcúirt a rialaíonn an tsubstaint, rud nach amhlaidh i ndáil le hargóint a bhaineann le cleachtas náisiúnta nó reachtaíocht náisiúnta den sórt sin.
107
Dá réir sin, más rud é, le linn an athbhreithnithe arna dhéanamh ag an mbreitheamh a éisteann an t-iarratas ar bhearta idirlinne maidir le cur chun feidhme birt idirlinne, go bhfuil díospóid ann idir an Coimisiún agus an Ballstát lena mbaineann maidir le cleachtas nó reachtaíocht náisiúnta a bheith ag luí le dlí an Aontais nach bhfuil ina n-ábhar do ghearáin a thacaíonn le caingean maidir le mainneachtain oibleagáidí a chomhlíonadh agus nár scrúdaigh an Chúirt roimhe sin, is faoin gCoimisiún atá sé, má mheasann sé gurb iomchuí, caingean nua a thionscnamh maidir le mainneachtain oibleagáidí a chomhlíonadh a bhaineann leis an gcleachtas nó leis an reachtaíocht náisiúnta sin (féach, de réir analaí, breithiúnas an 15 Eanáir 2014, an Coimisiún v an Phortaingéil, C-292/11 P, EU:C:2014:3, mír 52).
108
Sna himthosca sin, ós rud é nach bhfuil comhoiriúnacht le dlí an Aontais maidir leis an nós imeachta chun comhaltaí an Dlísheomra Freagrachta Gairmiúla agus an Dlísheomra um Athbhreithniú Urghnách agus Gnóthaí Poiblí a cheapadh ina hábhar do na gearáin a leagtar amach san iarratas a rinneadh i gCás C-204/21, a leagtar amach i mír 2 den ordú seo, agus ós rud é nár scrúdaigh an Chúirt an chomhoiriúnacht sin roimhe sin, ní féidir leis an mbreitheamh a éisteann an t-iarratas ar bhearta idirlinne glacadh le hargóint an Choimisiúin dá dtagraítear i mír 94 den ordú seo.
109
Dá bhrí sin, ní mór a mheas, gan dochar don cheist an bhfuil an próiseas ceapacháin sin ag luí le dlí an Aontais, gur chomhlíon Poblacht na Polainne na bearta idirlinne dá dtagraítear i mír 92 den ordú seo.
110
I bhfianaise an mhéid sin roimhe seo, ní mór a mheas nach léir ó na doiciméid os comhair na Cúirte gur leor na bearta arna nglacadh ag Poblacht na Polainne chun a áirithiú go gcomhlíontar na bearta idirlinne uile a leagtar amach in ordú an 14 Iúil 2021 agus nach gá a thuilleadh, dá bhrí sin, éifeachtacht na mbeart idirlinne sin a neartú trí íocaíocht phionósach thréimhsiúil a fhorchur.
111
Dá bhrí sin, ní mór an t-iarratas go ndéanfaí ordú an 27 Deireadh Fómhair 2021 a chealú a dhiúltú.
112
Mar sin féin, leanann sé ó mhíreanna 25 go 109 den ordú seo go bhfuil na bearta a chuir Poblacht na Polainne i bhfeidhm tar éis shíniú an ordaithe dar dáta an 27 Deireadh Fómhair 2021 de chineál lena áirithiú, go suntasach, cur chun feidhme na mbeart idirlinne a leagtar amach san ordú dar dáta an 14 Iúil 2021.
113
Dá réir sin, i bhfianaise imthosca an cháis seo agus chumas íocaíochta Phoblacht na Polainne, ní mór méid na híocaíochta pionósaí a fhorchuirtear leis an ordú dar dáta an 27 Deireadh Fómhair 2021 a laghdú go EUR 500000 in aghaidh an lae, ón dáta a shínítear an t-ordú seo.
Ar na forais sin, ordaíonn Leas-Uachtarán na Cúirte mar seo a leanas:
1.
Diúltaítear don iarratas go ndéanfar ordú Leas-Uachtarán na Cúirte an 27 Deireadh Fómhair 2021, an Coimisiún v an Pholainn (C-204/21 R, EU:C:2021:878), a chealú.
2.
Déantar méid na híocaíochta pionósaí a ordaíodh do Phoblacht na Polainne a íoc leis an gCoimisiún Eorpach le hordú Leas-Uachtarán na Cúirte an
27 Deireadh Fómhair 2021, an Coimisiún v an Pholainn (C-204/21 R, EU:C:2021:878), a laghdú go EUR 500000 in aghaidh an lae, ón dáta a shínítear an t-ordú seo.
3.
Forchoimeádtar na costais.
Sínithe
(
*1
)	Teanga an cháis: an Pholainnis.